Նոնա Պողոսյան

Նոնա Պողոսյան (), հայ բանաստեղծուհի։ Հայաստանի գրողների միության անդամ (2007): ՀՀ ԶՈւ պահեստազորի փոխգնդապետ։

Կենսագրություն 
Նոնա Պողոսյանը ծնվել է 1962 թվականի մարտի 6-ին, Շիրակի մարզի Սառնաղբյուր գյուղում։ 1969 թվականից տեղափոխվել է բնակության Արագածոտնի մարզի Պռոշյան ավան։ 1996 թվականից ապրում է Երևանում։ 1979 թվականին ավարտել է տեղի միջնակարգ դպրոցը։ Առաջին անգամ հրատարակվել է «Պիոներ կանչ» թերթում՝ ներկայացնելով մանկական բանաստեղծություններ ու պատմվածքներ։ 1984 թվականին ավարտել է Երևանի պոլիտեխնիկական ինստիտուտի տեխնիկական կիբեռնետիկայի ֆակուլտետը` էլեկտրոնիկայի ինժեներ որակավորմամբ։ 1985-1988 թվականներին աշխատել է Աշտարակի ռադիոֆիզիկայի ինստիտուտի հատուկ նախագծային բյուրոյում՝ որպես էլեկտրոնիկայի ինժեներ։ 1987 թվականին ավարտել է Մոսկվայի օտար լեզուների պետական դասընթացի գերմաներենի բաժինը։ 1995 թվականին ավարտել է Գերմանիայի Դաշնային Հանրապետության Բունդեսվերի Վերիֆիկացիոն կենտրոնի գերմաներեն լեզվի 6-ամսյա դասընթացը, 2017 թվականին՝ Միացյալ Թագավորության Պաշտպանական ակադեմիայի լեզուների և մշակույթի պաշտպանական կենտրոնի անգլերեն լեզվի բազային դասընթացը։

2007 թվականից Հայաստանի գրողների միության անդամ է։

1993 թվականից ծառայում է ՀՀ պաշտպանության նախարարությունում, Հայաստանի զինված ուժերի պահեստազորի փոխգնդապետ է։

Ստեղծագործություններ 
1989-1993 թվականներին, որպես լրագրող, թղթակցել է տարբեր լրագրերի և ամսագրերի, այդ թվում՝ «Գործարար աշխարհ» շաբաթաթերթին։ 1992 թվականին «Ուրբաթ» շաբաթաթերթում տպագրվել է Պողոսյանի «Տեր, փրկիր դու քաղաքն այս ծեր» պոեմը, այնուհետև լույս է տեսել «Ձյունե աղոթք» բանաստեղծությունների առաջին ժողովածուն։ 2006 թվականին լույս է տեսել երկրորդ` «Միջօրեի ոտնաձայները» բանաստեղծական ժողովածուն, 2010 թվականին` երրորդ «Անսրբագիր ներկայություն» բանաստեղծական ժողովածուն, 2014 թվականին` չորրորդ «Ապրելու կանխավարկած» բանաստեղծական ժողովածուն, 2017 թվականին`հինգերորդ և վեցերորդ «Պատերազմապատ տարածքներ» և «Ժամկետանց լռություն» բանաստեղծական երկժողովածուն, 2018 թվականին` յոթերորդ «Կորստի խճաքարեր» բանաստեղծական ժողովածուն։ Պողոսյանի բանաստեղծական շարքերը թարգմանվել են պարսկերեն, գերմաներեն։

Մրցանակներ, պարգևներ 
 2013 թվականին «Անտարես» հրատարակչության հայտարարած «Արձակ -2013» մրցույթում «Կանգ առ» պատմվածքն արժանացել է «World Vision Armenia»-ի մրցանակին`անապահով երեխաների հիմնախնդիրները բարձրաձայնելու համար։ 
 2015 թվականին «Սահման» բանաստեղծական շարքի համար արժանացել է Հայաստանի գրողների միության և ՀՀ պաշտպանության նախարարության համատեղ մրցանակաբաշխության «Պոեզիա» անվանակարգի խրախուսական մրցանակին։ 
 2018 թվականին «Չկրակված փամփուշտներ» բանաստեղծական շարքի համար արժանացել է Հայաստանի գրողների միության և ՀՀ պաշտպանության նախարարության համատեղ մրցանակաբաշխության «Պոեզիա» անվանակարգի առաջին մրցանակին։ 
 «Դրաստամատ Կանայան» մեդալ
 «Վազգեն Սարգսյան» մեդալ
 «Անբասիր ծառայության համար» 1-ին, 2-րդ, 3-րդ, 4-րդ աստիճանի մեդալներ

Երկեր 
 Կորստի խճաքարեր, 2018։ ISBN 978-9939-77-001-7
 Ժամկետանց լռություն, 2017։
 Պատերազմապատ տարածքներ, 2017։
 Ապրելու կանխավարկած, 2014։ ISBN 978-9939-60-243-1  
 Անստորագիր ներկայություն, Երևան, 2010։
 Միջօրեի ոտնաձայները, Երևան, 2006։
 Ձյունե աղոթք, Երևան, 1992։

Ծանոթագրություններ

Արտաքին հղումներ 
 Բանաստեղծություններ/ Նոնա Պողոսյան
 Բանաստեղծություններ «ԵՌԱՁԱՅՆ ՎԵՐԱԴԱՐՁ» շարքից
 Նոնա Պողոսյան | Կապույտի մեջ ճերմակ սպի
 Արարման Խորհուրդը - Նոնա Պողոսյան

Հայ բանաստեղծուհիներ
ՀՊՃՀ շրջանավարտներ
Հայաստանի գրողների միության անդամներ